Mihál, Jozef, poslanec NR SR (2012-08-01):
Ďakujem. Pán podpredseda, pán minister, vážené kolegyne, kolegovia, vážení prítomní, chcem v tomto mojom vystúpení reagovať najmä na slová pána premiéra, ktoré predniesol vo svojej uvádzacej reči, ktorou teda uviedol vládny návrh na skrátené legislatívne konanie. A sčasti chcem reagovať aj na niektoré tvrdenia pána ministra, ktoré zazneli včera v rozprave. Ak teda dovolíte, k pánovi premiérovi. Je mi to veľmi trápne a je mi to veľmi ľúto, že musím znova a znova zopakovať, že pán premiér trvale opakovane a vytrvalo klame, či tu poslancov v tejto snemovni, či svojich voličov, či všetkých ľudí v Slovenskej republike. Nebudem tú niť klamstiev odvíjať úplne od začiatku, úplne stačí, keď pripomeniem situáciu znova pred voľbami, keď predvolebný program strany SMER hýril slovami o istotách, o šťastnej budúcnosti, ktorú Slovensko zažije pod vládou strany SMER, kde nebolo ani slovo o tom, že by sa mali nejako dramaticky zvyšovať odvody, že by sa mal meniť 2. pilier v neprospech sporiteľov, že by sa mali znižovať príspevky napríklad do 2. piliera. Ďalšie také klamstvo sme si už zažili priamo tu v tejto snemovni, keď sa prijímalo programové vyhlásenie vlády. A diskusia, ktorú si môže nájsť na webových stránkach ten, kto si nepamätá. A tí, čo majú lepšiu pamäť si spomenú, pred necelými troma mesiacmi ako to tu prebiehalo. Takisto ani slovo tam vtedy nepadlo o tom, že by sa mali nejako dramaticky zvyšovať odvody živnostníkom, dohodárom a podobne. Takže samotné programové vyhlásenie vlády takéto opatrenia v podstate nezahŕňa. Pán premiér asi pred mesiacom vyhlásil, že všetky tieto opatrenia, toto predsa len ponúknuté, lepší výraz zo slušnosti nepoužijem, riešenie, ako riešiť deficit v štátnom rozpočte, sa dotkne len 12 % pracujúcich ľudí. Ja som to už včera, myslím, dostatočne zdôvodnil, že to vôbec nie je 12 %, to sú jednoducho 3 mil. ľudí, ktorých tieto opatrenia zasiahnu. A to som pritom nehovoril o dôchodcoch, ktorých to síce nezasiahne hneď, ale o tie 4 roky alebo 5 rokov napríklad zníženou valorizáciou ich dôchodkov. Takže to je ďalšie klamstvo. Zaznelo tu aj klamstvo o nedostatočnom zhodnocovaní dôchodkov v 2. pilieri, za čo môžu správcovské spoločnosti, za čo môže vláda Ivety Radičovej. Znova teda zopakujem, že to nízke zhodnotenie, lebo naozaj je nízke, bolo zapríčinené jednoznačne zlým rozhodnutím parlamentu vtedajšej vládnej väčšiny strany SMER v roku 2008, následne v roku 2009, keď sa zaviedli nezmyselné garancie na báze 6-mesačného porovnávacieho obdobia. Každý, kto aspoň trošku rozumie tomu, čo je to investovanie, musí pochopiť, bez akéhokoľvek zaváhania potvrdiť, že to prinútilo správcovské spoločnosti masívne vypredať všetky produkty, ktoré boli tzv. rizikové, a aj v čase, keď sa akciové trhy vrátili naspäť na pôvodnú úroveň, pretože tá kríza bola v roku 2008, ale dnes je tá situácia iná, už si vlastne nemohli dovoliť nakupovať akcie. To naozaj nízke zhodnotenie, a teraz najnovšie manuál strany SMER hovorí o tom, že treba stále dookola hovoriť, že v roku 2015 budú tie dôchodky z 2. piliera o 20 % nižšie, bolo zapríčinené krokmi vlády Roberta Fica v rokoch 2008 a 2009. Že je to tak, to dokazujú najnovšie čísla o tom, akým spôsobom sa zhodnocujú prostriedky sporiteľov po 1. apríli 2012 čiže po dni, keď vstúpila do účinnosti novela, ktorú prijala vláda Ivety Radičovej. Kto si z vás, dámy a páni, dá tú námahu, otvorí si stránku Národnej banky Slovenska a nájde si tam príslušnú sekciu, kde Národná banka Slovenska vyhodnocuje rentabilitu jednotlivých dôchodkových fondov, tak tam pohodlne zistí, že novozavedené indexové fondy za 3 mesiace ich existencie, čiže prakticky od mája, keď boli uvedené reálne do života, do konca júla za tie tri mesiace priniesli sporiteľom v prepočte zhodnotenie už o 4 %. Čiže nie je to žiadnych 1,2, ani 1,5, čo bolo dedičstvo po prvej Ficovej vláde, ale už sú to tie, nehovorím o veľkých, ale predsa len 4 %. A kto vie počítať, spočíta si, že každé 1 % zhodnotenia v 40-ročnom procese dôchodkového sporenia znamená dosť veľký rozdiel v konečnom čísle na účte sporiteľa. Čiže takéto sú čísla, pokiaľ ide o zhodnocovanie po tom, ako vstúpila do účinnosti naša novela, ktorá dala veci do poriadku. Takáto je pravda. Pán premiér veľmi rád hovorí o svojom silnom sociálnom cítení. Už som to hovoril, zopakujem to znova, rešpektujem silné sociálne cítenie pána premiéra, rešpektujem teda, že v rámci toho silného sociálneho cítenia súcití s neborákmi správcovskými spoločnosťami, s tými DSS-kami, a preto bez problémov navrhol, respektíve súhlasil s tým, aby sa im poplatky zvýšili na úkor sporiteľov o dvojnásobok. Vážení priatelia, zase trošku matematiky, prepáčte. V dôchodkovom sporení je dnes na účtoch sporiteľov vyše 5 mld. eur, doterajší poplatok bol 0,3 % ročne za správu majetku. Ľahko si spočítate, že to znamená podľa ešte stále platného stavu pre DSS-ky 15 mil. ročne za správu majetku pri tých 0,3 %. Pán premiér so svojím silným sociálnym cítením však DSS-kám navrhol zvýšenie poplatku za správu 0,6 %, to znamená, že sporitelia týmto opatrením každoročne prídu o ďalších 15 mil. na týchto poplatkoch a správcovské spoločnosti teda získajú nie 15 mil., ale 30 mil. Tie zlé správcovské spoločnosti, o ktorých tu rád hovorí napríklad pán poslanec Blaha, dostali darček 15 mil. eur na úkor sporiteľov. Tých 15 mil. eur, pre mňa, za mňa, keby ste zobrali a sanovali nimi tú dieru v štátnom rozpočte, dajme tomu, ale my tu venujeme nových 15 mil. zlým DSS-kám. Je to veľmi zaujímavé. Pán minister Richter, včera ste tu tvrdili, že vôbec nevadí, že sa zmení výška príspevkov do 2. piliera z 9 na 4 %, pretože sa to spravodlivo prejaví aj na prepočte priznávaného dôchodku v budúcnosti, čiže to krátenie nebude o polovicu, ale alikvotne o tie dve devätiny, čo matematicky v tomto prípade sedí, ale tvrdili ste ďalej, že tým pádom všetci budúci dôchodcovia nebudú žiadnym spôsobom poškodení, pretože ich dôchodky vlastne budú rovnaké. O čo menej teda si nasporia v 2. pilieri, o to viacej dostanú v 1. pilieri. Možno by to bola pravda v prípade, keby v 1. pilieri neexistoval princíp solidarity a keby sa ten princíp solidarity dokonca neposilňoval. Čiže pre tých, ktorí nevedia, o akom zákone sa vlastne bavíme, pripomeniem, že v zákone, o ktorom teda budeme rokovať, sa navrhuje, aby sa priemerný osobný mzdový bod pre tých, u ktorých vychádza cez 1,25, tá jeho časť, ktorá je cez 1,25, takzvane redukovala o 40 % po novom, čiže započíta sa im iba 60 %. Dnes sa tá redukcia vypočítava tak podľa starého ešte, že zoberie sa 16 % a ponechá sa 84 %. Čiže, ešte raz, po starom, nadpriemerne zarábajúcemu zoberieme pri výpočte dôchodku z 1. piliera 16 % a necháme mu 84 %, po novom mu zoberieme 40 % a necháme mu len 60 %. Snáď nemusím pokračovať a dokazovať vám, že keď raz týmto ľuďom po novom ponecháme len 60 % z toho priemerného osobného mzdového bodu, ktorý prevyšuje 1,25, že tým pádom po novom budú mať v 1. pilieri nižšie dôchodky, ako to bolo doteraz. Snáď je to každému jasné tak ako 1 a 1 sú 2. Čiže v žiadnom prípade tu nebude nikto poškodený. Tí, ktorí majú príjem cez 1 000 eur mesačne, tak tí poškodení takýmto zásahom jednoznačne budú a nemusím špekulovať, aký bude alebo nebude výnos v 2. pilieri. Pán premiér vo svojom prejave hovoril o tom, že nepredkladáme ako opozícia žiadne návrhy na šetrenie, žiadne návrhy, ktoré by priniesli nejaké prostriedky štátnemu rozpočtu. Snažím sa byť kľudný, ale nemám rád, keď mi niekto do očí drzo klame. Sám osobne som predložil spolu s kolegyňou Nicholsonovou na minulej schôdzi parlamentu návrh, ktorým sa mali spravodlivejšie prideľovať sociálne dávky, jednak nezamestnaní mali byť motivovaní k tomu, aby boli aktívni, a jednak tí, ktorí by teda aktívni neboli, a špekulanti, tí by o tieto dávky zaslúžene prišli. Nepochybne by to znamenalo aj úspory pre štátny rozpočet. Tento návrh ste bez problémov zmietli zo stola. Aj na tejto schôdzi mám poslanecký návrh zákona, ktorým sa zalepí jedna zo zostávajúcich dier v zákone o sociálnom poistení. Ak tento môj návrh prijmete, Sociálna poisťovňa ušetrí niekoľko miliónov. Ak ho neprijmete, tak ste sa podpísali pod to, že táto diera tam zostane. Ja vás nechcem vydierať, len vás upozorňujem, že ten návrh je tu na stole a je to konkrétny reálny návrh, ktorý vychádza z toho, aká je prax, aký je život na Slovensku. Pán premiér hovoril o tom, že štát si požičiava za 5 % a DSS-ky zhodnocujú len o 1,5 %. Ste vláda jednej strany. Máte jednu obrovskú výhodu, ktorú by ste mali pri troche šikovnosti využiť. Naozaj nie ste koalícia, kde často sú iné názory a často sú rozpory medzi šéfmi jednotlivých ministerstiev. Áno, nám sa nepodarilo za tých osemnásť mesiacov zaviesť tzv. diaľničné dlhopisy, trvalo to, nevedeli sme sa dohodnúť a ten čas bol krátky. Vy máte dostatok času, dostatok priestoru a tú vašu deklarovanú jednotu, ktorá teda prakticky aj je očividná, na to, aby ste zaviedli mechanizmy, keď si štát bude požičiavať nejakou vhodnou, samozrejme, formou či už cez diaľničné dlhopisy alebo nejako inak od správcovských spoločností, čiže aby sa ten kruh pozitívnym spôsobom uzavrel a peniaze zostali doma. Môžete to urobiť. Nerozumiem tomu, prečo sa nefunkčná finančná správa, kade utekajú peniaze, lebo to tam nefunguje, spája so skráteným legislatívnym konaním, s návrhom zákona, ktorý brutálnym spôsobom zasahuje do nášho odvodového systému, stiahne ľuďom z ich miezd, príjmov 500 mil. ročne a ďalej stiahne z osobných dôchodkových účtov sporiteľom ďalších 500 mil. ročne, aby sme takto získali 40 mil. Sám premiér včera hovoril o tom, že finančná správa bude fungovať od 1. septembra. Zároveň od 1. septembra má fungovať zákon, podľa ktorého sa výška príspevkov zníži na 4 %. Znova, nesedí mi to, je to veľmi falošný argument, aby sa kvôli tomu, že nefunguje finančná správa, ale fungovať bude, veď ste šikovní, mal v skrátenom legislatívnom konaní prijať tak závažný zákon, ktorý bude mať tak ďalekosiahle dôsledky pre život miliónov ľudí na Slovensku. Pripomínam to, čo už povedalo niekoľko mojich predrečníkov, že ak sa odvolávate na to, že rozpočet bol zostavený zle, nereálne, že pod ten rozpočet ste sa podpísali vašimi hlasmi predsa aj vy. To ste vtedy nevedeli? A ešte jedna reakcia na taký hmlistý prísľub pána premiéra, že veď v budúcnosti sa možno sadzba príspevkov zvýši z tých 4 možno na 6 %, keď bude dobre. No takýchto sladkých rečičiek z úst pána premiéra sme sa už napočúvali dosť. Ja tomu neverím ani slovo. A, ďalej, štát, ktorý ste spravovali vy, vždy fungoval tak, že keď ste schramstli niečo od ľudí, tak už ste im to nikdy nevrátili späť, s jedlom rastie chuť. Veľmi pochybujem, že vaša vláda by bola schopná v budúcnosti spätne zvýšiť príspevok zo 4 na, povedzme, 6 %. Ale uvidíme. Nechajme sa príjemne prekvapiť. Čo ma zaráža, správa z dnešného dňa, UNITAS. UNITAS, to znamená jednotný výber daní, ciel a odvodov, ktorý naša vláda chcela spustiť od 1. januára 2013. Tak nestane sa. Vaša vláda to chce spustiť až od 1. januára 2016. Čiže dávate si sakramentsky načas. To sú ďalšie tri roky, pričom toto je opatrenie, ktorým sa v pozitívnom slova zmysle vaša vláda môže presláviť, že zaviedla tu konečne systém jednoduchý, ktorý odstráni množstvo administratívy pre podnikateľov, zamestnávateľov, živnostníkov aj samotných zamestnancov a ktorý aj štátu veľmi pomôže či pri výbere, či pri množstve tej administratívy, ktorá je s tým spojená. Načo si dávať takéto nesmelé plány a povedať si, že spustíte UNITAS až v roku 2016. Veď prejavte tú svoju silu tým, že tento proces zrýchlite. Ukážte sa. A ešte jedna poznámka k tomu, že kde šetriť, kde nájsť peniaze. Gratulujeme pánovi poslancovi Muňkovi, že sa dnešným dňom znova stal generálny riaditeľ Sociálnej poisťovne. Dúfam, že pod jeho vedením Sociálna poisťovňa udrží pozitívny trend, ktorý naštartoval bývalý generálny riaditeľ pán Lopatka. Sociálna poisťovňa 24. júla zverejnila na svojej webovej stránke výsledky hospodárenia Sociálnej poisťovne za prvý polrok 2012. Dovoľte uviesť niekoľko čísiel z tejto správy. Výber poistného bol splnený na 102,8 %. Naopak, plán výdavkov do rôznych dávok bol splnený na 98,9 %. (Ruch v sále.) Pán predsedajúci, poprosím vás, povedzte pánovi spravodajcovi, aby mi nebrblal do môjho príhovoru.